# 曹丕

| 曹丕 |
| --- |
|
後世畫嘅曹丕畫像 |
| 曹魏 皇帝 |
| **勢力** | 東漢 |
| **生** | 187年 |
| **死** | 226年 |
| **繼任** | 魏明帝曹叡 |
| **老豆** | 曹操 |
| **仔女** | 曹叡、曹協、曹蕤、曹鑒、曹霖、曹禮、曹邕、曹貢、曹儼、曹喈同埋東鄉公主 |
| 遞啲名 |
| **字** | 子桓 |
| **諡號** | 文皇帝 |
| **年號** | 黃初 |
| **廟號** | 高祖 |

**曹丕**（丕讀披，粵拼：cou4 pei1；187年—226年6月29號），即係**魏文帝**（ngai6 man4 dai3），字**子桓**（桓讀緩，zi2 wun4），係曹操第二個仔、同埋武宣卞皇后嘅嫡大仔。220年曹操死咗之後，佢繼承咗曹操魏王、丞相同埋冀州牧嘅位，並且喺年尾逼漢獻帝劉協禪讓帝位畀佢，改咗國號做魏，年號黃初。226年曹丕駕崩，諡號文皇帝。

## 生平

### 早年

187年冬天，曹丕喺沛國譙縣出世。曹丕文武雙全，佢六歲就識得射箭，八歲就識得寫文章同埋騎射。曹丕好鍾意劍擊，佢博覽古今經傳，通曉諸子百家學說。197年，曹丕同亞哥曹昂跟住老豆曹操去攻打宛城嘅張繡，張繡喺投降冇耐突然叛變，曹昂同大將典韋、堂兄曹安民喺宛城戰死，曹丕騎馬成功逃離宛城。正室丁夫人因為契仔曹昂嘅死而好嬲曹操，最後同曹操離異。曹丕亞媽卞夫人做咗正室，曹丕亦都從庶大仔變成咗嫡大仔。

### 征戰四方

曹丕之後參加咗建安五年嘅官渡之戰，並且參加咗曹操平定北方嘅鄴之戰同埋白狼山之戰。建安十三年(208年)，曹丕跟隨曹操南征荊州，並且參加咗好出名嘅赤壁之戰。建安十五年(210年)，司徒趙溫搵曹丕做官，但喺曹操認為趙溫咁樣做喺「故以不實」，所以免除咗趙溫嘅官職。建安十六年(211年)，曹丕做咗五官中郎將同埋副丞相。之後曹丕參加咗濡須口之戰，並且俾奉使犒軍嘅尚書令荀彧贊賞。

### 篡漢即位

曹操喺建安二十二年(217年)立曹丕為魏王世子。建安二十五年(220年)，曹操病死，曹丕繼承咗曹操丞相同埋魏王嘅位。之後曹丕逼漢獻帝禪位畀自己，建立魏國，改年號為黃初，並且封漢獻帝為山陽公，允許佢享有皇帝嘅待遇同埋禮儀，並且唔使以臣下嚟自稱。221年八月，孫權派使者向魏國表示臣服，並且將之前俘虜嘅于禁送返魏國，曹丕派太常邢貞封孫權為吳王。同年四月，漢中王劉備稱帝，建立蜀漢。222年，曹丕見孫權拒絕送自己亞仔到洛陽做人質，於是兵分三路攻打吳國，最後曹丕因為作戰失利而撤軍返曹魏。曹丕封臧霸做執金吾，剝奪咗佢嘅兵權。224年八月，曹丕親率十萬大軍攻打吳國廣陵，結果畀徐盛起嘅假城嚇到，之後自己嘅龍舟又畀暴風吹到差啲沉船，因此喺十月嗰陣時撤退。225年八月，曹丕又親率十萬大軍攻打廣陵，結果由於江面結冰而無法行軍，最後只好撤退返洛陽。撤退嗰時又被孫韶派嘅500人打敗，自己嘅羽蓋同埋副車畀吳軍搶走咗。

### 臨終託孤

黃初七年(226年)五月十六日丙辰，曹丕病重，立平原王曹叡為太子，並且搵咗曹真、曹休、陳群同埋司馬懿過嚟，叫佢哋喺未來輔佐曹叡。十七日丁巳，曹丕喺嘉福殿嗰度死咗，終年四十歲。佢嘅皇位由曹叡繼承。六月九日戊寅，曹丕落葬首陽陵。

## 屋企人

### 父母

* 曹操，魏國嘅奠基人同埋主要締結者，曹丕即位後追尊曹操為太祖武皇帝。
* 卞氏，曹操嘅正室夫人，諡號武宣皇后。

### 兄弟

曹丕總共有廿四個兄弟：

* 豐愍王曹昂，字子脩，曹操嘅大仔，庶出，但喺由曹操嘅原配丁氏養大，年輕嗰時曾經畀舉為孝廉。後尾因為張繡反叛而戰死。
* 相殤王曹鑠，字子烈，曹操第二個仔，庶出，早死。
* 任城威王曹彰，字子文，花名「黃鬚兒」，曾經做低代郡嘅烏丸。黃初四年（223年）封為任城王。
* 陳思王曹植，字子建，擅長文學，《洛神賦》嘅作者。雖然得到曹操嘅寵愛，但喺同曹丕爭位失敗，之後喺政治上施展唔到自己嘅抱負。黃初六年（225年）封為陳王。
* 蕭懷王曹熊，早死。
* 鄧哀王曹沖，字倉舒，好出名嘅神童，未成年就死咗。
* 彭城王曹據，太和六年（232年）封為彭城王。
* 燕王曹宇，字彭祖，太和六年（232年）封為燕王，魏元帝曹奐嘅老豆。
* 沛穆王曹林，一名曹豹，太和六年（232年）封為沛王。
* 中山恭王曹袞，太和六年（232年）封為中山王。
* 濟陽懷王曹玹，建安十六年（211年）封為西鄉侯。
* 陳留恭王曹峻，字子安，太和六年（232年）封為陳留王。
* 范陽閔王曹矩，早死。
* 趙王曹幹，太和六年（232年）封為趙王。
* 臨邑殤公曹上，早死。
* 楚王曹彪，字朱虎，太和六年（232年）封為楚王。嘉平三年（251年）同太尉王凌密謀造反，司馬懿知道後將佢賜死。
* 剛殤公曹勤，早死。
* 谷城殤公曹乘，早死。
* 郿戴公曹整，建安廿二年（217年）封為郿侯。
* 靈殤公曹京，早死。
* 樊安公曹均，建安廿二年（217年）封為樊侯。
* 廣宗殤公曹棘，早死。
* 東平靈王曹徽，太和六年（232年）封為東平王。
* 樂陵王曹茂，同曹操同埋曹丕嘅關係唔喺好好，太和六年（232年）封為曲陽王。

### 姐妹

* 曹憲，漢獻帝嘅貴人
* 曹節，漢獻帝嘅第二任皇后
* 曹華，漢獻帝嘅貴人
* 清河公主，夏侯楙嘅老婆
* 安陽公主，荀惲嘅老婆
* 金鄉公主，何晏嘅老婆

### 后妃

* 文昭皇后甄氏，魏明帝曹叡嘅生母。上蔡令甄逸亞女。曾經喺袁熙嘅老婆，曹操攻陷鄴城之後，佢因為姿貌絕倫而畀曹丕納入後宮，幫曹丕生咗曹叡同埋東鄉公主，後尾畀曹丕賜死。曹叡即位後追謚為文昭皇后。
* 文德皇后郭氏，字女王，南郡太守郭永亞女。因為佢嘅才智出眾，幫曹丕爭到世子之位而得寵。曹丕即位後封佢做皇后。諡號文德皇后。
* 任氏，曹丕早年妻妾，出生鄉黨名族，疑似喺原配夫人，未有定論。因為性格唔好而畀曹丕廢咗。
* 李夫人，甄氏死前將曹叡托畀李夫人。
* 李貴人，生仔曹協。
* 陰貴人，同郭女王同時入曹丕嘅後宮，曹丕因為寵愛陰貴人而令夫人甄氏失意。
* 柴貴人，寵妃。
* 潘淑媛，生仔曹蕤。
* 朱淑媛，生仔曹鑒。
* 仇昭儀，生仔曹霖。
* 徐姬，生仔曹禮。
* 蘇姬，生仔曹邕。
* 張姬，生仔曹貢。
* 宋姬，生仔曹儼。
* 劉氏，漢獻帝嘅女。
* 劉氏，漢獻帝嘅二女。
* 薛靈芸，傳說喺斜紅妝飾嘅創始人，佢因為善長女紅而畀後世奉為針神。
* 莫瓊樹，佢識得梳理一種叫「 蟬鬢 」嘅髮型，睇起嚟同蟬翼一樣縹緲。
* 陳尚衣，能歌善舞嘅宮人。
* 段巧笑，傳說佢喺米粉同埋胡粉嚟兩種化妝品入面加葵花子汁，發明咗一種叫紫粉嘅化妝品。

仔女
曹丕有十個仔：

* 曹叡（204年-239年），甄夫人嘅仔，221年封齊公，第二年封平原王，曹丕死之前畀立為太子，同年繼位，喺239年死咗，諡號明帝。
* 曹協（？-？），李貴人嘅仔，早死。佢生咗一個叫曹尋嘅仔。
* 曹蕤（？-233年），潘淑媛嘅仔，232年改封北海王，喺233年死咗
* 曹鑒（？-225年），朱淑媛嘅仔，225年封東武陽王，喺同年死咗。
* 曹霖（？-251年），仇昭儀嘅仔，232年改封東海王，喺251年死咗，佢亞仔高貴鄉公曹髦後尾做咗皇帝，但喺畀司馬昭嘅手下殺咗。
* 曹禮（？-229年），徐姬嘅仔，225年改封元城王，魏文帝諗住立佢做太子，喺229年死咗
* 曹邕（？-229年)，蘇姬嘅仔，225年改封邯鄲王，喺229年死咗。
* 曹貢（？-223年)，張姬嘅仔，222年封做清河王，喺223年死咗。
* 曹儼（？-223年)，宋姬嘅仔，222年封做廣平王，喺223年死咗。
* 曹喈（？-？），唔知喺邊個後妃生嘅，早死，曹植為佢作咗《仲雍哀辭》。

有一個女：

* 東鄉公主（？-？），甄夫人嘅女。

## 參考

### 引用